CELEX: 32018D0136
Language: lv
Date: 2018-01-25 00:00:00
Title: Komisijas Īstenošanas lēmums (ES) 2018/136 (2018. gada 25. janvāris), ar ko norīko Eiropas Savienības mutes un nagu sērgas references laboratoriju un groza Padomes Direktīvas 92/119/EEK II pielikumu attiecībā uz Eiropas Savienības cūku vezikulārās slimības references laboratoriju (izziņots ar dokumenta numuru C(2018) 299) (Dokuments attiecas uz EEZ. )

27.1.2018   
            
            
               LV
            
            
               Eiropas Savienības Oficiālais Vēstnesis
            
            
               L 24/3
            
         KOMISIJAS ĪSTENOŠANAS LĒMUMS (ES) 2018/136
   (2018. gada 25. janvāris),
   ar ko norīko Eiropas Savienības mutes un nagu sērgas references laboratoriju un groza Padomes Direktīvas 92/119/EEK II pielikumu attiecībā uz Eiropas Savienības cūku vezikulārās slimības references laboratoriju
   
      
         (izziņots ar dokumenta numuru C(2018) 299)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1992. gada 17. decembra Direktīvu 92/119/EEK, ar ko ievieš vispārīgus Kopienas pasākumus noteiktu dzīvnieku slimību kontrolei un īpašus pasākumus saistībā ar cūku vezikulāro slimību (1), un jo īpaši tās 24. panta 2. punktu,
   ņemot vērā Padomes 2003. gada 29. septembra Direktīvu 2003/85/EK par Kopienas pasākumiem mutes un nagu sērgas kontrolei, ar kuru atceļ Direktīvu 85/511/EEK un Lēmumus 89/531/EEK un 91/665/EEK un groza Direktīvu 92/46/EEK (2), un jo īpaši tās 69. panta 1. punktu,
   tā kā:
   
               (1)
            
            
               Direktīva 92/119/EEK nosaka vispārīgos Savienības kontroles pasākumus, kas jāpiemēro, ja izceļas inter alia cūku vezikulārās slimības uzliesmojums. Direktīvas 92/119/EEK II pielikuma 6. punktā ir norādīta Eiropas Savienības references laboratorija (etalonlaboratorija) cūku vezikulārajai slimībai, kura veic minētās direktīvas III pielikumā noteiktās funkcijas un uzdevumus.
            
         
               (2)
            
            
               Direktīva 2003/85/EK nosaka minimālos kontroles pasākumus, kas jāpiemēro mutes un nagu sērgas uzliesmojuma gadījumā. Direktīvā 2003/85/EK turklāt noteikts, ka ir jānorīko Eiropas Savienības mutes un nagu sērgas references laboratorija, kura veiktu minētās direktīvas XVI pielikumā izklāstītās funkcijas un pienākumus. Pēc tam ar Komisijas Īstenošanas lēmumu 2012/767/ES (3) tika norīkota Eiropas Savienības mutes un nagu sērgas references laboratorija.
            
         
               (3)
            
            
               Līdz ar Apvienotās Karalistes paziņojumu atbilstoši Līguma par Eiropas Savienību 50. pantam laboratorijai, kas Direktīvas 92/119/EEK II pielikumā norādīta kā Eiropas Savienības cūku vezikulārās slimības references laboratorija un vēlāk ar Īstenošanas lēmumu 2012/767/ES norīkota par Eiropas Savienības mutes un nagu sērgas references laboratoriju, būs jāpārtrauc pildīt Eiropas Savienības references laboratorijas funkcijas attiecībā uz šīm abām slimībām.
            
         
               (4)
            
            
               Komisija ciešā sadarbībā ar dalībvalstīm rīkoja uzaicinājumu iesniegt piedāvājumus, lai izraudzītos un norīkotu Eiropas Savienības mutes un nagu sērgas references laboratoriju, ņemot vērā laboratorijas tehniskās un zinātniskās lietpratības un tās darbinieku zinātības kritērijus.
            
         
               (5)
            
            
               Atlases procedūru izturēja konsorcijs ANSES & CODA-CERVA, ko izveidojuši Pārtikas nekaitīguma, vides un darba aizsardzības aģentūras (ANSES) Dzīvnieku veselības laboratorija, Maisons-Alfort, Francija, un Veterinārās un agroķīmiskās pētniecības centrs (CODA-CERVA), Uccle, Beļģija.
            
         
               (6)
            
            
               Lai nepārtrauktu Eiropas Savienības mutes un nagu sērgas references laboratorijas darbu un atvēlētu jaunajai Eiropas Savienības references laboratorijai pietiekamu laiku, lai tā varētu sagatavoties darbam, šajā lēmuma noteiktos pasākumus ir lietderīgi piemērot no 2019. gada 1. janvāra.
            
         
               (7)
            
            
               Savā zinātniskajā atzinumā par cūku vezikulāro slimību un vezikulāro stomatītu (4) Eiropas Pārtikas nekaitīguma iestāde secināja, ka cūku vezikulārajai slimībai vairs nav potenciāla izvērsties epidēmijā un to var ātri diagnosticēt ar laboratorijas testiem. Turklāt Eiropas Savienībā ir ievērojami uzlabojusies cūku vezikulārās slimības epidemioloģiskā situācija, un pēdējie gadījumi tika konstatēti, tikai laboratoriski pārbaudot paraugus no maza reģiona vienā dalībvalstī. Kopš 2014. gada cūku vezikulārā slimība vairs nav iekļauta Pasaules Dzīvnieku veselības organizācijas (OIE) obligāti ziņojamo slimību sarakstā (5).
            
         
               (8)
            
            
               Kaut arī Direktīvas 92/119/EEK un 2003/85/EK no 2021. gada 21. aprīļa tiks atceltas saskaņā ar Eiropas Parlamenta un Padomes Regulas (ES) 2016/429 (6) 270. pantu, mutes un nagu sērga ir norādīta minētās regulas 5. panta 1. punktā, savukārt cūku vezikulārā slimība ir norādīta tās II pielikumā. Saskaņā ar minētās regulas 275. pantu II pielikuma sarakstā iekļautās slimības jāpārskata vēlākais līdz 2019. gada 20. aprīlim. Iepriekš minēto zinātnisko un tehnisko iemeslu dēļ cūku vezikulārā slimība neatbilst sarakstā iekļaušanas kritērijiem, kas norādīti Regulas (ES) 2016/429 5. panta 3. punktā.
            
         
               (9)
            
            
               Turklāt cūku vezikulārā slimība un citas vezikulārās slimības ietilpst dažās Eiropas Savienības mutes un nagu sērgas references laboratorijas funkcijās un pienākumos, kas izklāstīti Direktīvas 2003/85/EK XVI pielikumā, un jo īpaši attiecībā uz valstu references laboratoriju un Eiropas Savienības references laboratorijas spēju veikt mutes un nagu sērgas diferenciāldiagnostiku. Visi šie faktori kopā ļauj pārtraukt Eiropas Savienības cūku vezikulārās slimības references laboratorijas norīkojumu.
            
         
               (10)
            
            
               Būtu jāsvītro atsauce uz laboratoriju, kas norādīta Direktīvas 92/119/EEK II pielikumā. Tāpēc attiecīgi jāgroza Direktīvas 92/119/EEK II pielikums.
            
         
               (11)
            
            
               Skaidrības labad Īstenošanas lēmums 2012/767/ES būtu jāatceļ no 2019. gada 1. janvāra, t. i., dienas, kurā savas funkcijas un pienākumus sāk pildīt jaunā Eiropas Savienības mutes un nagu sērgas references laboratorija.
            
         
               (12)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Ar šo par Eiropas Savienības mutes un nagu sērgas references laboratoriju uz nenoteiktu laiku tiek norīkots konsorcijs ANSES & CODA-CERVA, ko izveidojuši Pārtikas nekaitīguma, vides un darba aizsardzības aģentūras (ANSES) Dzīvnieku veselības laboratorija, Maisons-Alfort, Francija, un Veterinārās un agroķīmiskās pētniecības centrs (CODA-CERVA), Uccle, Beļģija.
   2. pants
   Direktīvas 92/119/EEK II pielikuma 6. punktu svītro.
   3. pants
   No 2019. gada 1. janvāra Īstenošanas lēmums 2012/767/ES ir atcelts.
   Atsauces uz atcelto īstenošanas lēmumu uzskata par atsaucēm uz šo lēmumu.
   4. pants
   Šo lēmumu piemēro no 2019. gada 1. janvāra.
   5. pants
   Šis lēmums ir adresēts dalībvalstīm.
   
      Briselē, 2018. gada 25. janvārī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 62, 15.3.1993., 69. lpp.
   
   
      (2)  OV L 306, 22.11.2003., 1. lpp.
   
   
      (3)  Komisijas 2012. gada 7. decembra Īstenošanas lēmums 2012/767/ES, ar ko norīko ES mutes un nagu sērgas references laboratoriju un atceļ Lēmumu 2006/393/EK (OV L 337, 11.12.2012., 54. lpp.).
   
      (4)  EFSA Dzīvnieku veselības un labturības zinātnes ekspertu grupa (AHAW); Scientific Opinion on Swine Vesicular Disease and Vesicular Stomatitis. EFSA Journal 2012;10(4):2631. (97 lpp.) doi:10.2903/j.efsa.2012.2631.
   
      (5)  Rezolūcija Nr. 31 par grozījumiem OIE Sauszemes dzīvnieku veselības kodeksā, kas pieņemti Pasaules Dzīvnieku veselības organizācijas (OIE) 82. ģenerālsēdē, 2014. gada 25.–30. maijs, Parīze, Francija.
   
      (6)  Eiropas Parlamenta un Padomes 2016. gada 9. marta Regula (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) ( OV L 84, 31.3.2016., 1. lpp.).